বিচারকে ক্রয়-বিক্রয়ের পণ্য বানানো ইসলামের শিক্ষা নয়। এটি তো ঔপনিবেশিক ব্রিটিশদের অবদান। তারা যেমন পতিতাবৃত্তি ও সূদী লেনদেনের ন্যায় ভয়ানক গুনাহকে ব্যবসা রূপে প্রতিষ্ঠা করেছে,তেমনি বাণিজ্য রূপে প্রতিষ্ঠিত করে গেছে দেশের বিচারব্যবস্থাকেও। তাদের বিদায়ের পর পরবর্তী সরকারের কাজ হয়েছে ঔপনিবেশিক কাফেরদের বিশ্বস্থ খলিফা রূপে তাদের প্রতিষ্ঠিত বিচার ব্যবস্থাকে সযন্তে চালু রাখা। ফলে ন্যায় বিচার পরিণত হয়েছে দুর্লভ পণ্যে। প্রতিবছর হাজার হাজার কোটি টাকার ব্যবসা হয় বিচার কিনতে। থানা-আদালতসহ সমগ্র বিচার ব্যবস্থা অধিকৃত হয়ে আছে একপাল দুর্বৃত্তের হাতে। এদের এজেণ্ডা সুবিচার নয়,বরং তাদের নজর বিপদগ্রস্ত লোকদের পকেটের দিকে। থানার দরোজায় পা রাখা থেকেই শুরু হয় তাদের পকেট লুন্ঠন। হত্যা,ধর্ষণ,চুরিডাকাতির শিকার হতভাগা পরিবারগুলোকে বছরের পর আদালতের বারান্দায় বিচারের আবেদন নিয়ে মিছকিনের ন্যায় ঘুরতে হয়।